

VLADA REPUBLIKE HRVATSKE

Zagreb, 17. studenoga 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Državni zavod za statistiku |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju suglasnosti Državnom zavodu za statistiku za preuzimanje obveza na teret sredstava državnog proračuna Republike Hrvatske u 2023. godini koje proizlaze iz ugovora o nabavi radova rekonstrukcije, dogradnje i prenamjene dijela postojećeg tavanskog u novi uredski prostor te sanacije pročelja poslovne zgrade Državnog zavoda za statistiku u Zagrebu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 48. stavka 2. Zakona o proračunu („Narodne novine“, broj 144/21.), a u vezi članka 19. stavka 1. i 3. Zakona o izvršavanju Državnog proračuna Republike Hrvatske za 2022. godinu („Narodne novine“, br. 62/22) Vlada Republike Hrvatske na sjednici održanoj \_\_\_\_\_\_\_\_\_\_ 2022. donijela je

**O D L U K U**

**o davanju suglasnosti Državnom zavodu za statistiku za preuzimanje obveza na teret sredstava državnog proračuna Republike Hrvatske u 2023. godini koje proizlaze iz ugovora o nabavi radova rekonstrukcije, dogradnje i prenamjene dijela postojećeg tavanskog u novi uredski prostor te sanacije pročelja poslovne zgrade Državnog zavoda za statistiku u Zagrebu**

**I.**

Daje se suglasnost Državnom zavodu za statistiku za preuzimanje obveza na teret sredstava državnog proračuna Republike Hrvatske u 2023. godini koje proizlaze iz ugovora o nabavi radova rekonstrukcije, dogradnje i prenamjene dijela postojećeg tavanskog u novi uredski prostor te sanacije pročelja poslovne zgrade Državnog zavoda za statistiku u Zagrebu, Ulica kneza Branimira 19-21 iznosu od 2.015.229,10 kuna s porezom na dodanu vrijednost.

|  |  |  |  |
| --- | --- | --- | --- |
|  |  |  |  |

**II.**

Plaćanja koja proizlaze iz obveza preuzetih u skladu s točkom I. ove Odluke Državni zavod za statistiku dužan je uključiti u svoj financijski plan u godini u kojoj obveza dospijeva.

**III.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Državni zavod za statistiku sklopio je 15. studenoga 2021. Ugovor o nabavi radova rekonstrukcije, dogradnje i prenamjene dijela postojećeg tavanskog u novi uredski prostor te sanacije pročelja poslovne zgrade Državnog zavoda za statistiku u Zagrebu, Ulica kneza Branimira 19-21, KLASA: 330-01/20-01/91, URBROJ: 555-01-03-04-21-71 (u nastavku teksta: Ugovor o nabavi radova), s tvrtkom Matičević d.o.o., Istarska 40, P. Turopoljska, 10410 Velika Gorica, **ukupne vrijednosti 14.478.991,55 kuna bez PDV-a, odnosno 18.098.739,44** kuna s PDV-om te je 11. studenoga 2021. sklopio Ugovor o nabavi usluge projektantskog nadzora radova rekonstrukcije, dogradnje i prenamjene dijela postojećeg tavanskog u novi uredski prostor te sanacije pročelja poslovne zgrade Državnog zavoda za statistiku u Zagrebu, Ulica kneza Branimira 19-21, KLASA: 330-01/21-01/12, URBROJ: 555-01-03-04-21-8 (u nastavku teksta: Ugovor o nabavi usluge projektantskog nadzora), s tvrtkom STUDIO G DVA d.o.o., Zagreb, Tomićeva 12, ukupne vrijednosti 84.500,00 kuna bez PDV-a, odnosno 105.625,00 kuna s PDV-om.

Na sjednici Vlade Republike Hrvatske održanoj 21. listopada 2021. godine donesena je Odluka o davanju suglasnosti Državnom zavodu za statistiku za preuzimanje obveza na teret sredstava državnog proračuna Republike Hrvatske u 2022. godini za sklapanje ugovora o nabavi radova i ugovora o nabavi usluge projektantskog nadzora rekonstrukcije, dogradnje i prenamjene dijela postojećeg tavanskog u novi uredski prostor te sanacije pročelja poslovne zgrade Državnog zavoda za statistiku u Zagrebu (u nastavku teksta: Odluka o davanju suglasnosti), u ukupnom iznosu od 12.449.328,27 kuna s porezom na dodanu vrijednost i to po ugovorima i u iznosima kako slijedi:



Obzirom na protek vremena od predaje zahtjeva do donošenja Odluke o davanju suglasnosti, došlo je do kasnijeg potpisivanja Ugovora o nabavi radova i Ugovora o nabavi usluge projektantskog nadzora te posljedično kasnijeg uvođenja izvođača radova u posao, nego što je to predviđeno zahtjevom Državnog zavoda za statistiku, stoga sredstva planirana za izvršenje predmetnih ugovora u 2021. godini nisu realizirana u cijelosti te se predviđa plaćanje dijela obveza po predmetnim ugovorima u 2023. godini.

Nadalje, za vrijeme izvršenja ugovorenih radova u 2022. godini došlo je do potrebe za izmjenom postojećih stavki troškovnika, zatim do potrebe za dodatnim radovima te u konačnici do potrebe za produženjem roka završetka radova iz opravdanih razloga, što je rezultiralo sklapanjem dodataka Ugovora o nabavi radova.

Dodacima Ugovora povećava se ukupna vrijednost na iznos od **20.152.291,04** kuna od čega je za plaćanje u 2023. predviđeno **2.015.229,10** kuna.

U 2021. godini temeljem Ugovora o nabavi radova plaćeno je 829.151,63 kuna. Sredstva potrebna za plaćanje po predmetnom ugovoru u 2022. godini osigurana su u Državnom proračunu Republike Hrvatske za 2022. godinu. Sredstva potrebna za plaćanje po predmetnom ugovoru u 2023. godini u iznosu od 2.015.229,10 kuna planirana su unutar limita ukupnih rashoda Državnog zavoda za statistiku koje je utvrdila Vlada Republike Hrvatske Odlukom o proračunskom okviru za razdoblje 2023.-2025.

|  |  |  |  |
| --- | --- | --- | --- |
| **Naziv ugovora** | **2021.** | **2022.** | **2023.** |
| Ugovor o nabavi radova rekonstrukcije, dogradnje i prenamjene dijela postojećeg tavanskog u novi uredski prostor te sanacije pročelja poslovne zgrade Državnog zavoda za statistiku u Zagrebu, Ulica kneza Branimira 19-21 | 829.151,63 kuna | 17.307.910,31 kuna | 2.015.229,10 kuna |

Dodaci Ugovora kojima se povećava ukupna vrijednost ugovora sklapaju se na temelju članka 316. i 320. Zakona o javnoj nabavi.

Dodacima Ugovora produžava se razdoblje važenja Ugovora do 10. veljače 2023. godine, a trenutno Državni proračun Republike Hrvatske za 2023. još nije donesen. Sukladno članku 48. stavku 2. Zakona o proračunu proračunski korisnik može preuzeti obveze iz ugovora koji zahtijevaju plaćanje u sljedećim godinama, neovisno o izvoru financiranja, isključivo na temelju odluke Vlade Republike Hrvatske, koju predlaže nadležni ministar, a na koju je prethodnu suglasnost dalo Ministarstvo financija.

Slijedom navedenog, daje se suglasnost Državnom zavodu za statistiku za preuzimanje obveza na teret sredstava državnog proračuna Republike Hrvatske u 2023. godini koje proizlaze iz Ugovora o nabavi radova u iznosu od 2.015.229,10 kuna s PDV-om.